b'\n_START_ARTICLE_\nPamuk\n_START_SECTION_\nIme\n_START_PARAGRAPH_\nHrvatski naziv pamuk je posu\xc4\x91enica iz turskog pamuk, istog zna\xc4\x8denja. Engleski cotton i sli\xc4\x8dni \xc5\xa1panjolski, nizozemski, francuski i talijanski nazivi su posu\xc4\x91eni iz arapskog (al) qutn \xd9\x82\xd9\x8f\xd8\xb7\xd9\x92\xd9\x86, "pamuk".\n_START_SECTION_\nSvojstva i povijest\n_START_PARAGRAPH_\nPamuk je po mnogo \xc4\x8demu najva\xc5\xbenije vlakno za izradbu tkanina. Ponajprije, pamuk je jeftin, savitljiv i lako se mo\xc5\xbee upresti u konac. Ne zahtijeva posebnu njegu, dobro se pere i dugo traje. Proizvodi od pamuka bili su poznati u Indiji i Srednjoj Americi ve\xc4\x87 prije 5000 godina. Kad su prvi puta vidjeli pamuk, Europljani su ga opisali kao vlakno sli\xc4\x8dno vuni. Tada je, zbog svoje skupo\xc4\x87e, bio dostupan samo bogatim slojevima stanovni\xc5\xa1tva. Kad je Kolumbo krenuo prona\xc4\x87i put za Indiju, jedan od ciljeva mu je bio da, uz ostale dragocjenosti prona\xc4\x91e i pamuk.\n_START_SECTION_\nProizvodnja pamuka i kori\xc5\xa1tenje tkanine\n_START_PARAGRAPH_\nPamukovo sjeme obraslo vlaknima prosje\xc4\x8dne je duljine 3 centimetra; odvajanjem sjemena i raznim postupcima pre\xc4\x8di\xc5\xa1\xc4\x87avanja dobiva se vla\xc5\xbena tekstilna sirovina. Prije nego \xc5\xa1to je Eli Whitney izumio stroj za pamuk, \xc4\x8dovjeku je bio potreban cijeli dan kada bi izvadio sjemenke iz pola kilograma pamuka. Nakon pro\xc4\x8di\xc5\xa1\xc4\x87avanja pamu\xc4\x8dna se vlakna pre\xc5\xa1aju u bale te\xc5\xa1ke i po 250 kilograma i odvoze u tvornice tekstila, gdje se prera\xc4\x91uju u tkanine. Od cjelokupne svjetske proizvodnje tekstilnih vlakana, vi\xc5\xa1e od 70% otpada na pamuk. Otporno vlakno pamuka kori\xc5\xa1teno je u razli\xc4\x8dite svrhe. Najdu\xc5\xbea i najkvalitetnija vlakna koriste se za \xc4\x8dipke i fine tkanine, dok se kra\xc4\x87a koriste za izradu zavjesa, pokriva\xc4\x8da i deka ili za industrijske proizvode, kao \xc5\xa1to su konac, vrpce i pamu\xc4\x8dna vuna. Kad se pamuk podvrgne postupku nakon kojeg vi\xc5\xa1e ne mo\xc5\xbee propu\xc5\xa1tati vodu, onda je to gotov materijal, od kojeg se rade ki\xc5\xa1obrani i ki\xc5\xa1ni ogrta\xc4\x8di.'